Reakcije na saudijsku mirovnu inicijativu (1/3/02) - 2002-03-01
Inicijativa se temelji na već predlaganoj formuli "zamjene teritorija za mir"; novo je to što ju je predložila upravo Saudijska Arabija
Incijativa Saudijske Arabije za okončanje izraelsko-palestinskog sukoba i postizanje trajnog mira na Srednjem istoku se zahuktava i dobiva sve veću podršku regionalnih i svjetskih čelnika. Ova inicijativa je također privukla veliku pozornost Izraelaca i Palestinaca, koji su već umorni od proteklih gotovo godinu i pol nasilja. Do sada je u ovom posljednjem valu nasilja poginulo gotovo tisuću Palestinaca i 300 Izraelaca. O saudijskom mirovnom prijedlogu i reakcijama na njega, iz Jeruzalema izvješćuje Meredith Buel. Inicijativa koja sada privlači toliku pozornost međunarodne zajednice nije došla uobičajenim diplomatskim kanalima. Saudijski princ prijestolonasljednik Abdulah spomenuo ju je gotoo slučajno tijekom jednog intervjua koji je dao početkom ovog mjeseca dnevnom listu . Njegova izjava izrasla je sada u, kako to mnogi nazivaju, najznačajniji mirovni prijedlog unazad više godina za okončanje arapsko-izraelskog sukoba. Saudijski princ prijestolonasljednik predložio je da arapski svijet zajamči Izraelu pune diplomatske odnose ukoliko židovska država zauzvrat vrati sve teritorije okupirane tijekom rata 1967. godine. Glasnogovornik izraelskog ministarstva vanjskih poslova Arye Mekel izjavio je da su trenutak u kojem Saudijska Arabija pokreće svoju incijativu, te njen sadržaj – pozitivni: "Većina ljudi u Izraelu umorna je od sukoba, koji traje već stotinu godina. Izrael postoji kao država već skoro 54 godine i došlo je vrijeme da se srednjoistočni prijepor ostavi za nama. Većina ljudi u Izraelu želi to učiniti, i postavlja se pitanje: je li arapski svijet sposoban krenuti tim putem? Ukoliko ovdje ima nečeg novog, ako je to nešto više nego samo dobijanje naklonosti javnog mnijenja i retorika, tada smo izuzetno ohrabreni." Ako se uzme u obzir da se radi o usmenoj inicijativi s vrlo malo pojedinosti, odgovor na ideju princa Abdulaha bio je impresivan. Predsjednik Bush je pohvalno govorio o njegovoj ideji, dok je državni tajnik Colin Powell, koji je prošli tjedan izjavio da se tu radi samo o manjem razvoju događaja, ovaj tjedan okarakterizirao saudijsku inicijativu kao “važan korak” koji treba otjelotvoriti. Palestinski čelnici kao i čelnici mnogih arapskih država izrazili su svoju podršku ovom planu. Izraelski šef diplomacije Šimon Peres rekao je da se radi o ideji od “izvanredne važnosti”. Međutim, dio izraelskih analitičara odbacuje saudijsku incijativu, kao nastojanje te zemlje da se približi Sjedinjenim Državama, s obzirom da je dio terorista uključen u napade od 11. rujna bio iz Saudijske Arabije. Barry Rubin, direktor odjela za globalna istraživanja i međunarodna pitanja u izraelskom interdisciplinarnom centru Herzliyya, kaže da se, unatoč entuzijazmu koji nosi saudijska inicijativa, ipak radi o gesti kojom se prvenstveno želi popraviti imidž Saudijske Arabije u inozemstvu: "Čovjek bi volio povjerovati da se radi o velikom napretku u mirovnom procesu i velikom koraku naprijed. Moram nažalost reći da se radi o propagandnom potezu Saudijske Arabije. Saudijci su svjesni da je njihov trenutni položaj u Sjedinjenim Državama izuzetno loš zbog terorističkih napada 11. rujna i svega što je potom uslijedilo, pa misli da ga nastoje popraviti." Gospodin Rubin je dodao da, ukoliko je Saudijska Arabija ozbiljna glede mirovnog prijedloga, iznijela bi temeljne postavke svoje ideje u razgovorima sa svojim susjedima te sa Sjedinjenim Državama prije iznošenja prijedloga u nekom novinskom intervjuu. On kaže da saudijska kraljevska obitelj rijetko čini oštre poteze u vanjskoj politici, te da će svoj prijedlog trebati iznijeti idući mjesec na arapskom summitu u Bejrutu. Saudijski princ prijestolonasljednik kaže da ga je dosadašnji odnos Izraelaca prema Palestincima spriječio u iznošenju mirovne inicijative na summitu. Manuel Hassassian, profesor političkih znanosti i srednjo-istočnih studija na sveučilištu u Betlehemu, smatra da princ prijestolonasljednik, koji je de facto vladar Saudijske Arabije želi svoju zemlju dovesti na svjetsku diplomatsku scenu. "Smatram da se Saudijci žele napraviti 'comeback'. Oni najprije žele ponovno uspostaviti odnose s Irakom, uspostaviti svoju hegemoniju u području Zaljeva, ponovno se učvrstiti na Srednjem istoku, posebice u arapskom svijetu. Zbog toga je došlo do ove inicijative, politički 'comeback' u trenutku dok nema nikakvih drugih inicijativa, niti s europske, niti s američke strane. Formula “teritorij za mir”, koju nudi saudijski princ Abdulah nije nova. Ona je već desetljećima temelj mirovnih inicijativa na Srednjem istoku. Specifično je to da ova inicijativa dolazi od Saudijske Arabije – konzervativne muslimanske države koja je blizak saveznik Sjedinjenih Država, i dugogodišnji pristaša rješavanja palestinskog pitanja. Ponuda o uspostavljanju punih diplomatskih odnosa s Izraelom, koja je inače anatema mnogim muslimanskim i arapskim zemljama još od stvaranja židovske države, izgleda vrlo znakovito. Saudijska inicijativa je probudila određene nade kod Izraelaca i Palestinaca glede postizanja mira. Kada se uzme u obzir razina nasilja u proteklih 17 mjeseci, pojavljivanje saudijske mirovne incijative predstavlja postignuće već samo po sebi.